《京兆歌》
南北朝·陆厥

兔园夹池水。修竹复檀栾。不如黄山苑。储胥与露寒。

逦迤傍无界。岑崟郁上干。上干入翠微。下趾连长薄。

芳露浸紫茎。秋风摇素萼。雁起宵未央。云间月将落。

照梁桂兮影徘徊。承露盘兮光照灼。寿陵之街走狐兔。金卮玉碗会销铄。

愿奉蒲萄花。为君实羽爵。

作者简介：（472—499）南朝齐吴郡吴人，字韩卿。陆闲长子。好属文，五言诗体甚新变。州举秀才，为王晏少傅主簿、迁后军行参军。尝与沈约论四声。东昏侯永元初，父闲被诛，坐系尚方狱。寻遇赦。感恸而卒。